Nuwe regulasies vir SA reisigers wat die grens wil oorsteekFoto: Pixabay.com Nuwe regulasies, wat sal verhoed dat voertuie sonder die regte dokumentasie die grens sal oorsteek, is so pas deur die polisie ingestel. Enige voertuig met Suid-Afrikaanse nommerplate, moet gesertifiseerde dokumente hê wat eienaarskap bewys. Die dokumente sluit die volgende in: ŉ gesertifiseerde afskrif van die voertuig se registrasie-/ lisensiedokumente wat by die grenspos getoon moet word. Saam met hierdie dokumente, moet daar ook ŉ brief van die bank wees wat magtiging gee om die voertuig oor die grens te neem – reisdatums moet ook in dié dokument aangedui word. Beide die brief van die bank en die voertuig se dokumente moet deur ‘n kommissaris van ede geteken wees. Indien die bestuurder van die voertuig nie die eienaar is nie, moet ŉ beëdigde verklaring van die eienaar of finansiële instansie by die polisiekantoor afgelê word om die voertuig oor die grens te neem. Indien die voertuig gehuur is, moet die bestuurder ŉ brief van die huurmaatskappy hê wat toestemming gee om die voertuig landuit te vat. SA reisigers word aanbeveel om die AA te raadpleeg oor die jongste grensregulasies. Die polisie het onderneem om môre terugvoer te gee op verskeie vrae. ŉ Opvolg artikel sal gepubliseer word sodra verdere inligting bekend is.